ตลาดหุ้นเอเชียปรับตัวลงเช้านี้ หลังดัชนี PMI ภาคการผลิตจีนลดลง
ตลาดหุ้นเอเชียปรับตัวลดลงในช่วงเช้าวันนี้ หลังจีนเผยดัชนี PMI ภาคการผลิตเดือนก.ค.ปรับตัวลดลง
3 ส.ค. 2558

สำนักข่าวอินโฟเควสท์ รายงานตลาดหุ้นเอเชียปรับตัวลดลงในช่วงเช้าวันนี้ หลังจีนเผยดัชนี PMI ภาคการผลิตเดือนก.ค.ปรับตัวลดลง
ดัชนี MSCI Asia-Pacific ลดลง 0.3% แตะที่ระดับ 141.67 จุด เมื่อเวลาประมาณ 9.05 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,540.21 จุด ลดลง 45.03 จุด, ดัชนี SSE Composite ตลาดหุ้นจีนเปิดวันนี้ที่ 3,614.99 จุด ลดลง 48.74 จุด, ดัชนี HSI ตลาดหุ้นฮ่องกงเปิดวันนี้ที่ 24,533.14 จุด ลดลง 103.14 จุด, ดัชนี TAIEX ตลาดหุ้นไต้หวันเปิดวันนี้ที่ 8,636.53 จุด ลดลง 28.81 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,026.25 จุด ลดลง 3.91 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,205.59 จุด เพิ่มขึ้น 3.09 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,716.99 จุด ลดลง 6.15 จุด
สหพันธ์พลาธิการและการจัดซื้อของจีน (CFLP) เปิดเผยเมื่อวันเสาร์ที่ผ่านมาว่า ดัชนีผู้จัดการฝ่ายจัดซื้อ (PMI) ภาคการผลิตเดือนก.ค.อยู่ที่ระดับ 50.0 ลดลงจากระดับ 50.2 ในเดือนมิ.ย.
อย่างไรก็ตาม ดัชนีที่สูงกว่า 50 แสดงให้เห็นว่าภาคการผลิตยังคงอยู่ในภาวะขยายตัว และหากดัชนีปรับตัวต่ำกว่าระดับ 50 จุดก็จะบ่งชี้ถึงภาวะหดตัว
ข้อมูลของ CFLP สอดคล้องกับที่มาร์กิตรายงานก่อนหน้านี้ว่า ดัชนี PMI ภาคการผลิตเบื้องต้นของจีนในเดือนก.ค.ลดลงแตะ 48.2 ซึ่งเป็นระดับต่ำสุดในรอบ 15 เดือน จาก 49.4 ในเดือนมิ.ย.